Աննա Ապոստոլակի

**Աննա Ապոստոլակի** (, ), հույն հնագետ և թանգարանային գործիչ։ Առաջին հույն կինն էր, որ աշխատել է որպես պրոֆեսիոնալ հնագետ և եղել է թանգարանի համադրող, իսկ ավելի ուշ՝ դեկորատիվ արվեստի ազգային թանգարանի տնօրեն։ Եղել է նաև գիտությունների դոկտորի աստիճան ստացած առաջին կանանցից մեկը, Աթենքի հնագիտական ​​ընկերության առաջին կին անդամը և Քրիստոնեական հնագիտական ​​ընկերության ամենավաղ անդամներից մեկը։ Նա հնագույն գործվածքների մասնագետ էր և հնագույն նախշերի ու հունական տեքստիլագործության ավանդույթների պահպանումը համարում էր միջոց ոչ միայն աջակցելու կանանց ավանդական աշխատանքին, այլև հունական ազգայնականությանը՝ հունական պատմության միջպատերազմյան շրջանում։

## Կյանքի վաղ շրջան
Աննա Ապոստոլակին ծնվել է 1880 թվականին Կրետե կղզու Ռեթիմնո նահանգի Մարգարիտիս բնակավայրում, որ այն ժամանակ գտնվում էր Օսմանյան կայսրության կազմում։ Օսմանյան տիրապետության դեմ տարածաշրջանային ապստամբությունների ժամանակ նրանց ընտանիքը փախավ Պիրեյոս, ապա՝ Աթենք։ Այստեղ Աննան սովորել է «Արսակեո» օրիորդաց դպրոցում, որն ավարտել է 1899 թվականին՝ ստանալով ուսուցչուհու որակավորում. դա այն ժամանակներում կանանց հասանելի սակավաթիվ մասնագիտություններից մեկն էր։

Ուսուցչություն անելու, որոշ ժամանակ էլ դրամագիտական ​​թանգարանում որպես ասիստենտ աշխատելու հետ մեկտեղ նա 1903 թվականին ընդունվել է Աթենքի համալսարանի փիլիսոփայության ֆակուլտետ. համալսարանի առաջին տասը կին ուսանողներից մեկն էր։ 1909 թվականին ավարտել է ուսումնառությունը՝ ստանալով դոկտորի աստիճան։ Դեռևս ուսանողական տարիներին՝1906 թվականին անդամագրվել է Աթենքի հնագիտական ​​ընկերությանը՝ դառնալով դրա առաջին կին անդամը։ Ապոստոլակին նաև առաջին կինն էր, ով մասնագիտորեն աշխատեց Հունաստանում հնագիտության ոլորտում. ընդ որում՝ մասնագիտացել էր հին հունական գործվածքների ուսումնասիրության մեջ։

1923 թվականին բանաստեղծ Գեորգիոս Դրոսինիսը նրան՝ որպես օգնականի, աշխատանքի է ընդունել դեռ 1918 թվականին իր հիմնադրած  Աթենքի դեկորատիվ արվեստների թանգարանում (Moυσείον Ελληνικών Χειροτεχνημάτων). ներկայումս այն կոչվում է հունական ժողովրդական արվեստի թանգարան (Moυσείο Ελληνικής Λαϊκής Τέχνης): 1926 թվականին Աննան դարձել է համադրող։ 1935-1953 թվականներին պաշտոնավարել է որպես այդ թանգարանի տնօրեն։ Երկրորդ համաշխարհային պատերազմի սկզբին թանգարանը փակվել է, իսկ ցուցանմուշները տեղափոխվել են։

Թանգարանի համար իր ձեռքբերումները ցուցակագրելու աշխատանքի ընթացքում Ապոստոլակին նկարել է հնագիտական ​​արտեֆակտներ՝ նպատակ ունենալով ցույց տալ ժողովրդական մոտիվների և հունական հնության միջև կապը։ Երբ 1926 թվականին չեղարկվեց թանգարանի տարեկան պետական ​​սուբսիդիան, նա ներդրեց իր սեփական գումարը՝ հավաքածուի համար բացառիկ նմուշներ ձեռք բերելու նպատակով։ 1932 թվականին Աննան հրատարակեց ղպտի տեքստիլ գործվածքների կատալոգը՝ «Աթենքի դեկորատիվ արվեստի թանգարանի ղպտի գործվածքները» վերնագրով. ղպտի գործվածքների մասին ուսումնասիրությունները սերտորեն կապված են նրա երկարամյա հետազոտական աշխատանքի հետ։ Նրա հրատարակած կատալոգը ջուլհակության մասին հրատարակված առաջին միջազգային գրքերից էր, տարիներ շարունակ էլ մնաց միակը հունարենով։

2015 թվականին Աթենքի *Բենակիի թանգարան*ում նրան հետմահու ձոնվեց «Նվեր Աննա Ապոստոլակիին» խորագրով ցուցահանդեսը, որը կազմակերպվել էր Lykeion ton Ellinidon (Հույն կանանց լիցեյ) ասոցիացիայի կողմից։ Ինքը՝ Ապոստոլակին 1911 թվականին եղել է այդ ասոցիացիայի հիմնադիր անդամը և այդ կապակցությամբ իր առաջին դասախոսությունն է կարդացել Կնոսոսի պալատում։ 2015 թվականի ցուցահանդեսի կատալոգում ներկայացված է նրա դիմանկարը, որը հույն նկարչուհի Թալիա Ֆլորա-Կարավիայի աշխատանքն է։

Ապոստոլակին մահացել է 1958 թվականին։ Այսօր նրան անվանում են նաև «Հունաստանում կանանց ազատագրման մոռացված ռահվիրա», ով առաջիններից մեկն է եղել հույն աղջիկների կրթությունը կազմակերպելու ասպարեզում և նպաստել է, որ նրանք մասնագիտություններ ձեռք բերեն։

## Ընտրյալ աշխատություններ
### Գրքեր
**Τα κοπτικά υφάσματα του εν Αθήναις Μουσείου Κοσμητικών Τεχνών* (*Coptic textiles in the Museum of Decorative Arts in Athens*) (Athens, 1932)
* *Εικών του Αράτου επί υφάσματος (Aratos' image on fabric)* (Athens, 1938)
* *Κεντήματα μάλλινα 4ου–9ου αιώνος εξ αιγυπτιακών τάφων ('Woollen embroidery of the 4th–9th centuries from Egyptian tombs')* (Athens, 1956)

### Հոդվածներ
*'Διόνυσος Δενδρίτης' ('Dionysos of the trees'), *Αρχαιολογική Εφημερίς,* 1942/44, Τόμος 81–83, pp.&nbsp;73–91 (1948)
* **'Κατοπριζομένη επί Υφάσματος' ('Mirrored in Fabric'), in *Coptic Studies in Honor of Walter Ewing Crum* (Boston, 1950)

## Ծանոթագրություններ

## Գրականություն
*
* 
* 
* 
* 
* 

Կատեգորիա:Կին գիտնականներ
Կատեգորիա:Հույն կին գիտնականներ
Կատեգորիա:Հույն ֆեմինիստներ